മുല്ലപ്പെരിയാര് ഡാമിലെ മരം മുറി ഉത്തരവ്: വനംമന്ത്രി അറിയാതെയാണ് നടന്നതെന്ന് വിശ്വസിക്കാനാവില്ല, സര്ക്കാര് നാടകം കളിക്കുകയാണെന്ന് കെ. സുരേന്ദ്രന് തൃശൂര് : മുല്ലപ്പെരിയാര് ബേബി ഡാമിലെ മരം മുറിക്കാനുള്ള ഉത്തരവ് സര്ക്കാര് തിരുത്തയത് പിടിക്കപ്പെട്ടപ്പോള് തൊണ്ടി മുതല് തിരിച്ചു നല്കിയ കള്ളനെ പോലെയാണെന്ന് ബിജെപി സംസ്ഥാന അധ്യക്ഷന് കെ.സുരേന്ദ്രന്. മുഖ്യമന്ത്രി അറിയാതെ മരം മുറിക്കാനുള്ള അനുമതി തമിഴ്നാടിന് കൊടുക്കാന് ഉദ്യോഗസ്ഥന്മാര്ക്ക് കഴിയില്ല. സര്ക്കാര് നാടകം കളിച്ച് ജനങ്ങളെ വഞ്ചിക്കുകയാണെന്നും സുരേന്ദ്രന് ആരോപിച്ചു. സംസ്ഥാനത്തിന്റെ താത്പ്പര്യത്തിന് വിരുദ്ധമായ ഉത്തരവ് സര്ക്കാര് അറിയാതെ ഇറക്കാന് ഉദ്യോഗസ്ഥന്മാര്ക്ക് സാധിക്കുന്നുണ്ടെങ്കില് പിണറായി വിജയന് രാജിവെച്ച് വാനപ്രസ്ഥത്തിന് പോവുന്നതാണ് നല്ലത്. ഉദ്യോഗസ്ഥന്മാരാണ് ഉത്തരവിന് പിന്നിലെങ്കില് അവര്ക്കെതിരെ നടപടിയെടുക്കാന് സര്ക്കാര് തയ്യാറാവണം. കേരളത്തിലെ ജനങ്ങളെ മറന്നാണ് സര്ക്കാര് ഈ ഉത്തരവ് ഇറക്കിയത്. നാടിനോട് ചെയ്ത ഏറ്റവും വലിയ ചതിയാണിത്. തമിഴ്നാട് മുഖ്യമന്ത്രി സ്റ്റാലിന് പിണറായി വിജയന് കത്തയച്ചത് രണ്ടുപേരും അറിഞ്ഞുള്ള നാടകമാണ് ഇതെന്നതിന്റെ തെളിവാണ്. വനംമന്ത്രി അറിയാതെയാണ് ഇതൊക്കെ നടന്നതെന്ന് വിശ്വസിക്കാന് അരിയാഹാരം കഴിക്കുന്നവര്ക്കാവില്ല. മുഖ്യമന്ത്രിയും വനമന്ത്രിയും ഉരുണ്ടു കളിക്കുകയാണ്. ഉദ്യോഗസ്ഥരുടെ തലയില് കെട്ടിവെച്ച് രക്ഷപ്പെടാനുള്ള ശ്രമമാണ് സര്ക്കാര് നടത്തുന്നത്. മുല്ലപ്പെരിയാര് കേസില് കേരളത്തിന് തിരിച്ചടിയാവുന്ന ഉത്തരവ് ഇറക്കിയതിന് പിന്നില് വന്ഗൂഢാലോചനയുണ്ട്. ഇതിനെ കുറിച്ച് അന്വേഷണം വേണമെന്നും സുരേന്ദ്രന് ആവശ്യപ്പെട്ടു.